เตรียมตัวรับมือ
*สถานการณ์ของตลาดหุ้นไทยวันนี้ตั้งอยู่บนความคาดหวังอย่างเต็มตัว ส่งผลให้การเคลื่อนไหวของหุ้นหลายตัวออกอาการลิงโลดอย่างชัดเจน บรรยากาศการลงทุนจึงเต็มไปด้วยข่าวดีมากมายก่ายกอง แต่ “โมนิก้า” ขอหยิบยืมไตเติ้ลก่อนภาพยนตร์เข้าโรงมาใช้สักหน่อยว่า “ขึ้นอยู่กับวิจารณญาณของผู้เล่นแต่ละคน” เพราะโลกของการลงทุนไม่แน่นอนตายตัว ยิ่งดัชนีใกล้ 1,300 จุด มากขึ้นเท่าไหร่ ยิ่งต้องระวังมากขึ้นเท่านั้น
8 ต.ค. 2563

เจาะกระดาน : โมนิก้าและทีมงาน
*สถานการณ์ของตลาดหุ้นไทยวันนี้ตั้งอยู่บนความคาดหวังอย่างเต็มตัว ส่งผลให้การเคลื่อนไหวของหุ้นหลายตัวออกอาการลิงโลดอย่างชัดเจน บรรยากาศการลงทุนจึงเต็มไปด้วยข่าวดีมากมายก่ายกอง แต่ “โมนิก้า” ขอหยิบยืมไตเติ้ลก่อนภาพยนตร์เข้าโรงมาใช้สักหน่อยว่า “ขึ้นอยู่กับวิจารณญาณของผู้เล่นแต่ละคน” เพราะโลกของการลงทุนไม่แน่นอนตายตัว ยิ่งดัชนีใกล้ 1,300 จุด มากขึ้นเท่าไหร่ ยิ่งต้องระวังมากขึ้นเท่านั้น
*วันนี้ถึงต้องออกมาย้ำหัวหมุดกันอีกครั้งว่า จะเน้นลงทุนกันสั้น ๆ หรือลงทุนกันยาว ๆ เพราะการขยับตัวของดัชนีหลังจากนี้จะเป็นตัวชี้ว่าเป้า 1,300 จุด ไกลเกินเอื้อมไปหรือเปล่า ? เพราะเป็นช่วงที่บริษัทจดทะเบียนในกลุ่มธนาคารใกล้ประกาศงบไตรมาส 3 ออกมาเต็มที แถมยังมีหลายตัวมีแนวโน้มว่ายังไม่พ้นวิกฤติ ทำให้สเต็ปในการขึ้นแรงครั้งนี้ยังไม่สมบูรณ์แบบ และยังถูกเบรกอารมณ์ก่อนจะฝันไปไกล
*เนื่องจากการทะยานขึ้นของดัชนีมาปิดที่ 1,274.83 จุด บวกไป 11.12 จุด ด้วยมูลค่า 5.6 หมื่นล้านบาท โดยปอบผีฟ้าอาสาเป็นคนดันหุ้นเต็มตัว ทุกอย่างเลยดูดีขึ้นในชั่วพริบตาแบบนี้ จึงทำให้ “โมนิก้า” มองว่าสถานการณ์ในภายภาคหน้าจะลำบากขึ้นกว่าเดิมแน่นอน นักเล่นจึงต้องทำตัวให้ยืดหยุ่นมากขึ้นกว่าเดิมเพื่อเตรียมตัวสำหรับการรับแรงกระแทกรอบใหม่เจ้าค่ะ
*ในรายของ TKN หลังจากดีดทะยานได้แค่วันเดียว ก็ถูกแรงเทขายออกมาซัดหุ้นร่วงลงไปที่ระดับ 12.30 บาท ลบไป 0.30 บาท หรือ 2.38% ด้วยมูลค่าการซื้อขาย 708.41 ล้านบาท ถือเป็นตัวอย่างที่ดีให้กับนักลงทุนมือใหม่ที่ยังมองโลกแบบทุ่งลาเวนเดอร์ เพราะสถานการณ์ตรงหน้าชี้ให้เห็นว่า “น้ำขึ้น ให้รีบตัก” เป็นคำที่ใช้ได้จริง ยิ่งประกอบกับข่าวลือที่เล่นกันมาก่อนหน้านี้ถูกเบรกโครมด้วยแล้วใครจะกล้าเสี่ยงถือยาวกันล่ะเจ้าค่ะ
*ส่วนหุ้นที่มาอย่างร้อนแรงคงต้องยกให้ THRE แรลลี่ยาว 4 วันทำการ ล่าสุดโดดขึ้นมาปิดที่ระดับ 1.02 บาท บวกไป 0.04 บาท หรือ 4.08% ด้วยมูลค่าการซื้อขาย 80.73 ล้านบาท “โมนิก้า” มองว่าหุ้นตัวนี้ยังมีกิมมิคให้น่าตามดูต่อ แถมสัญญาณเทคนิคยังอยู่ในขาขึ้น หากวันนี้ราคาสามารถทะลุผ่าน 1.07 บาทไปได้ยังมีโอกาสไปต่ออีกยาวแน่นอนเจ้าค่ะ น้องโมคอนเฟิร์ม
*วนกลับมาเล่นกันอีกครั้งในรายของ NOBLE ถึงแม้อาจจะมีช่วงสะดุดลงไปบ้างเล็กน้อย แต่แนวรับยังแกร่งทำให้หุ้นสามารถดีดกลับขึ้นมาได้อีกครั้ง เหลือบไปเห็นราคาเป้าหมายแถว 25 บาท ถือว่ายังมีอัพไซด์สูง แถม Valuation ปัจจุบันสะท้อน P/E ต่ำเพียง 3.71 เท่า พ่วงปันผลสูงปรี๊ด ! จึงไม่แปลกใจที่เห็นหุ้นขึ้นมาปิดที่ระดับ 20 บาท บวกไป 1.20 บาท หรือ 6.38% ด้วยมูลค่าการซื้อขาย 553.40 ล้านบาทเจ้าค่ะ
*แวะมาที่หุ้น SINGER ราคายังร้อนแรงต่อเนื่อง ! วานนี้ทะยานขึ้นมาปิดที่ระดับ 16.20 บาท บวก 1.30 บาท หรือ 8.72% ด้วยมูลค่าซื้อขาย 657.64 ล้านบาท ทำนิวไฮในรอบเกือบ 6 ปี แรงหนุนสำคัญยังเน้นไปที่กำไรปีนี้คาดโตทะลักถึง 140% และโตเด่นต่อเนื่องไปถึงปีหน้า บรรดาแฟน ๆ ขาน้อยขาใหญ่จึงเข้ามาไล่ซื้อหุ้นกันไม่หยุดหย่อน แถมสัญญาณเทคนิคเป็นใจให้ไปต่อ “โมนิก้า” คิดว่าเป้าหมายแถว ๆ 17 บาท น่าจะเป็นสถานีต่อไปเจ้าค่ะ
*ด้าน DELTA วานนี้ราคาพุ่งทะยานแบบแรงดีไม่มีตกตลอดทั้งวัน จนขึ้นมาปิดออลไทม์ไฮที่ 195.50 บาท บวกไป 16.50 บาท หรือขึ้นไป 9.22% มูลค่าการซื้อขาย 1.93 พันล้านบาท “โมนิก้า” อยากจะขอสะกิดไว้สักนิดว่าความร้อนแรงที่เกิดขึ้นอาจเป็นการเก็งกำไรที่เร็วเกินไป เพราะจากสัญญาณเทคนิคที่เต็มมูลค่าทุกเครื่องมือแบบนี้ ได้แต่กระซิบเบา ๆ ว่างานนี้ใครไม่อยากขึ้นไปรับลมหนาวแล้วละก็อย่าวู่วามจะดีกว่านะเจ้าคะ
*ส่วนในรายของหุ้นค้าปลีกตัวท็อปอย่าง CRC ตีปีกรับประโยชน์มาตรการ “ช้อปดีมีคืน” ผลักดันให้ราคาหุ้น “แรลลี่” ยาว 4 วันติด แม้จะได้เห็นอาการแผ่วปลายเอาช่วงท้ายตลาด จนมาลงเอยที่ 27.75 บาท บวกไป 0.50 บาท หรือบวกไป 1.83% ด้วยมูลค่าการซื้อขาย 1.51 พันล้านบาท แต่สำหรับหุ้นตัวนี้เดี๊ยนยังแอบเชียร์สุดใจ เพราะคาดหวังว่าช่วงที่เหลือของปีนี้จะได้เห็นอะไรดี ๆ ขึ้นมาบ้างเจ้าค่ะ